《喜晴》
宋代·崔敦礼

我贫可厌回肠煎，负郭近有桑麻田。
入春十日九霪雨，夜听泷泷愁不眠。
雨师欺压春无力，勾引顽阴朝复夕。
丹杏夭桃冻不开，来牛去马昏无色。
晓来鼓舞耕桑民，长天洗净清无云。
羲和鞭日从海底，照出浩荡郊原春。
呼儿买酒聚笑语，门前且无吏呼怒。
今年麦饭滑流匙，更趁新蚕理襦袴。
江头烟树晚戎戎，江南婴笋春事丰。
我亦行抛簪绶去，饱帆西上趁东风。

作者简介：敦礼，河北人。字仲由，本通州静海人，居溧阳。与弟敦诗同登绍兴三十年（1160）进士。历江宁尉、平江府教授、江东安抚司干官、诸王宫大小学教授。淳熙八年（1181）卒，官至宣教郎。有宫教集。爱溧阳山水，买田筑室居焉。其著作《刍言》编凡分三卷：上卷言政，中卷言行，下卷言学。